Medicii legiști confirmă că Mario Iorgulescu, fiul președintelui Ligii Profesioniste de Fotbal, era sub influența substanțelor halucinogene în momentul accidentului în care un tânăr și-a pierdut viața.

Potrivit medicilor legişti, Mario Iorgulescu consumase alcool şi cocaină atunci când s-a urcat la volan.

Acestea sunt informaţii preliminare, raportul legiştilor nefiind încă finalizat.

Fiul șefului Ligii Profesioniste de Fotbal a provocat un accident extrem de grav duminică, în urma căruia un tânăr a murit.

Aflat la volanul unui autoturism marca Aston Martin, el a a pierdut controlul asupra volanului pe Șoseaua Chitilei dinspre Centura Capitalei către Pod Constanța, a intrat pe contrasens și s-a izbit de un alt autovehicul condus de un bărbat tot în vârstă de 24 ani, care a murit pe loc.

Vitezometrul s-a oprit la 240 km/h, spun surse din poliție. Nu este sigur însă că mașina lui Iorgulescu avea această viteză. Se mai întâmplă, în cazul accidentelor rutiere, ca acul vitezometrului să meargă până la viteza maximă și să se oprească la capăt.

Starea lui Mario Iorgulescu s-a agravat în ultimele 24 de ore, au anunțat medicii.